## Sanitat convoca l’edició de 2025 de la borsa d’ocupació temporal per a institucions sanitàries

*** Formaran part d’esta edició de la borsa les sol·licituds presentades des de l’1 de gener de 2025 fins al 31 de desembre de 2025
* Com a novetat, s’ha diferenciat l’opció de contractes de curta duració, igual o inferior a 5 dies, de la jornada a temps parcial, que és la inferior a l’ordinària**

La Conselleria de Sanitat ha publicat la convocatòria de l’edició 2025 de les llistes d’ocupació temporal per a institucions sanitàries, per la qual cosa les persones que vullguen formar part d’esta borsa d’ocupació podran sol·licitar-ho a través de la [pàgina web de la Conselleria de Sanitat](https://www.san.gva.es/ca/web/sanidad/).

Per a fer-ho, s’ha habilitat un procediment d’inscripció telemàtica que roman obert de manera permanent durant les 24 hores del dia, i que requerix certificat digital, DNIe o Cl@ve permanent. En concret, formaran part d’esta edició les sol·licituds realitzades des de l’1 de gener de 2025 fins al 31 de desembre de 2025.

Com a novetat enguany, en l’edició 2025 s’ha diferenciat l’opció de triar contractes de curta duració, que és per a ofertes iguals o inferiors a 5 dies, de l’opció de jornada a temps parcial, que és la inferior a l’ordinària.

Cal assenyalar que per a inscriure’s s’ha d’omplir una sol·licitud i en una altra diferent de l’anterior es farà el procediment de presentació de requisits i mèrits. En este cas per a poder formar part de les llistes d’ocupació temporal, les persones candidates han de complir els requisits o complir les condicions per a obtindre’ls, abans de la finalització del termini de presentació de sol·licituds, és a dir, del 31 de desembre de 2025. Així mateix, la data límit d’obtenció dels mèrits que es baremaran és el 30 de setembre de 2025.

Finalment, les persones interessades podran triar un màxim de tres categories professionals i seleccionar un màxim de set departaments de salut.

Fecha: 30/12/2024